贈張俞秀才遊金華山
作者：鄭炎
朝代：宋

paragraphs: 凌晨別我將何適，鶴態飄然振霜翮。
指點金華欲去遊，騎驢直造煙霞宅。
一片嵐光凝不飛，數里松陰翠如滴。
背臘山寒雪未消，迎春地暖花爭拆。
水潺潺兮風索索，簾卷虛堂正岑寂。
高歌應有鬼神聽，狀物潛驅鴻化力。
繄我浮生繫郡符，安得乘閑訪靈跡。
吟成一首送君詩，倩僧勒上巖邊石。